**Înecat în marea verii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vântu-n pini de prinde vele

Cu-adierea mătăsoasă

Aud șușotiri de stele

Despre-o noapte preafrumoasă.

Aciuându-se prin freamăt

De frunziș atins de vise

Bulucite-s ca în jneamăt\*

Vesele și imprecise.

Flutură din aripioare

Doar așa, să nu le uite,

Că ecou de supărare

Pleacă-n vremile trecute.

Le adun copil cu văzul

Ce-i uimit, dar nu se miră

Căci nu cat să aflu miezul

Întâlnirii fără liră.

Doar privesc că se privește,

Nu gândesc fără de noimă -

Întâmplările poveștii

Le ascult ca lin de doină.

Și, vrăjit, o noapte-ntreagă,

Trăiesc basmul tot în fire

De-aud - inima se roagă

Mulțumind de fericire.

Până hainele-mi încarcă

Reavănul văzduh de rouă

Tot aștept ceva de parcă

Nu aș crede că-i zi nouă.

Doar când stelele, în roiuri,

Înspre cer se înălțară

Din miresme de trifoiuri

Mă găsii și eu în vară.

\*JNEÁMĂT - Grămadă de mâl, de lemne,

de gunoaie etc. aduse de apă

Victor Bragagiu